arnastofnun/IGC-2024 huggingface dataset:
Tryggingarskilmálar vátryggingafélaga Þingsályktunartillaga - þingskjal nr. 1343

126. löggjafarþing 2000–2001.

Þskj. 1343 - 740. mál.

Tillaga til þingsályktunar um tryggingarskilmála vátryggingafélaga.

Flm.: Gísli S. Einarsson, Kristján Pálsson, Guðjón A. Kristjánsson,

Ísólfur Gylfi Pálmason, Ögmundur Jónasson.

Alþingi ályktar að fela viðskiptaráðherra að skipa nefnd er hafi það hlutverk að endurskoða ákvæði laga um vátryggingastarfsemi er lúta að tryggingarskilmálum með það að markmiði að ábyrgð og skyldur tryggingafélaga gagnvart tryggingartaka verði skilgreindar nánar en nú er gert.

Greinargerð.

Á undanförnum árum hefur athygli manna í auknum mæli beinst að réttarstöðu neytenda. Í ljós hefur komið að við setningu laga hefur ekki ávallt verið gætt jafnvægis milli kaupanda og seljanda hvers kyns þjónustu. Nokkur framför hefur þó orðið í þessum málum á undanförnum árum.

Með þingsályktunartillögu þessari er lagt til að sérstakri nefnd verði falið að endurskoða ákvæði þau er lúta að tryggingarskilmálum í lögum um vátryggingastarfsemi.

Aðstaða hins almenna tryggingartaka er veik gagnvart tryggingafélögunum. Mjög erfitt er fyrir hann að fá ákvæðum í stöðluðum tryggingarskilmálum breytt þótt hann hafi athugasemdir við þau og því stendur hann oft í þeim sporum að gangast undir tryggingarskilmála eða verða af tryggingaverndinni ella. Staða tryggingartaka er sérlega slæm að þessu leyti þegar um skyldutryggingar er að ræða því að þá er honum skylt að kaupa tryggingu, þó svo að hann kunni að vera ósáttur við þá tryggingarskilmála sem bjóðast. Samkeppni milli tryggingafélaga virðist ekki nægja til að réttur manna sé tryggður að þessu leyti.

Í tilvikum þar sem einn aðilinn ber höfuð og herðar yfir annan vegna stærðar sinnar og sérfræðikunnáttu eru skyldur löggjafans mun meiri en almennt gerist til að tryggja að ákveðið jafnvægi og jafnræði ríki í viðskiptum milli aðila. Í þessu felst í raun kjarni nútímaneytendaverndar. Aðstaða tryggingafélaganna gagnvart tryggingartaka er í flestum tilvikum með þessum annmarka og því nauðsynlegt að löggjafinn tryggi sanngjarnt viðskiptaumhverfi.

Það er álit flutningsmanna að tryggja þurfi með skýrari hætti en nú er gert í lögum hverjar skyldur tryggingafélaganna eru og því er þessi þingsályktunartillaga lögð fram.

Alkunna er að tryggingafélög ráða því hvaða aðilum þeir selja tryggingu og geta hafnað hverjum sem er án þess að gefa upp ástæðu þar að lútandi. Sem dæmi má nefna að félag feitra á í deilum vegna þess að einstaklingum hefur verið neitað um tryggingarkaup.

Einstaklingum hefur verið neitað um slysatryggingu þrátt fyrir að hafa lagt fram fullgild læknisvottorð um heilbrigði og hreint sakavottorð.

Fyrir dómstólum eru á hverjum tíma mörg mál sem einstaklingar hafa höfðað á hendur tryggingafélögum. Flutningsmönnum er kunnugt um marga aðila sem telja sig fara halloka í viðskiptum við tryggingafélögin, þó svo að þau mál hafi ekki endað sem dómsmál.

Það er álit flutningsmanna að skerpa þurfi verulega á og bæta við ákvæði laga um vátryggingastarfsemi sem lúta að neytendavernd.
Tilraunir með brennsluhvata Þingsályktun - þingskjal nr. 1361

126. löggjafarþing 2000–2001.

Nr. 25/126.

Þskj. 1361 - 555. mál.

Þingsályktun um tilraunir með brennsluhvata.

Alþingi ályktar að fela iðnaðarráðherra að láta fara fram ítarlegar tilraunir og úttekt á umhverfis- og brennsluáhrifum brennsluhvata. Niðurstöður þeirrar úttektar verði gerðar opinberar fyrir 1. júlí 2002.

Samþykkt á Alþingi 15. maí 2001.
Samningur um verndun Norðaustur-Atlantshafsins Nefndarálit - þingskjal nr. 1365

126. löggjafarþing 2000–2001.

Þskj. 1365 - 655. mál.

Nefndarálit um till. til þál. um fullgildingu V. viðauka við samning um verndun Norðaustur-Atlantshafsins, um verndun og varðveislu vistkerfa og líffræðilegrar fjölbreytni hafsvæðisins.

Frá utanríkismálanefnd.

Nefndin hefur fjallað um málið og fengið á sinn fund Tómas H. Heiðar og Heiðar Ásberg Atlason frá utanríkisráðuneyti, Magnús Jóhannesson og Sigríði Auði Arnardóttur frá umhverfisráðuneyti og Davíð Egilson frá Hollustuvernd ríkisins.

Með tillögunni er leitað heimildar Alþingis til fullgildingar á V. viðauka við samning um verndun Norðaustur-Atlantshafsins, um verndun og varðveislu vistkerfa og líffræðilegrar fjölbreytni hafsvæðisins (OSPAR-samninginn) og 3. viðbæti við samninginn.

OSPAR-samningurinn hefur það að markmiði að vernda umhverfi Norðaustur-Atlantshafsins. Um er að ræða rammasamning sem skiptist upphaflega í meginhluta, fjóra viðauka og tvo viðbæta. Meginhlutinn hefur að geyma almenn ákvæði en í viðaukunum eru settar reglur um mengun frá landstöðvum, mengun af völdum varps eða brennslu, mengun frá uppsprettum á hafi og mat á ástandi hafsins. Viðbætarnir eru tæknilegs eðlis.

Nefndin leggur til að tillagan verði samþykkt.

Einar K. Guðfinnsson, Jónína Bjartmarz og Þórunn Sveinbjarnardóttir voru fjarverandi við afgreiðslu málsins.

Alþingi, 16. maí 2001.

Tómas Ingi Olrich,

form., frsm.

Magnús Stefánsson.

Lára Margrét Ragnarsdóttir.

Rannveig Guðmundsdóttir.

Árni R. Árnason.

Steingrímur J. Sigfússon.
Gerð neyslustaðals Nefndarálit - þingskjal nr. 1401

126. löggjafarþing 2000–2001.

Þskj. 1401 - 239. mál.

Nefndarálit um till. til þál. um gerð neyslustaðals.

Frá efnahags- og viðskiptanefnd.

Nefndin hefur fjallað um málið og kynnt sér umsagnir sem bárust frá Samtökum banka og verðbréfafyrirtækja, Hagstofu Íslands, Samtökum atvinnulífsins, Félagi einstæðra foreldra, Landssambandi eldri borgara, Öryrkjabandalagi Íslands, Tryggingastofnun ríkisins, Neytendasamtökunum og ríkisskattstjóra.

Nefndin leggur til að tillagan verði samþykkt með svohljóðandi

BREYTINGU:

Tillögugreinin orðist svo:

Alþingi ályktar að fela forsætisráðherra að gera könnun á notkun neysluviðmiðana í nágrannalöndum Íslendinga við ákvarðanir er lúta að fjárhæðum bóta og styrkja í velferðarkerfinu, við mat á greiðslugetu við innheimtu vangoldinna opinberra gjalda og meðlagsgreiðslna og við ákvarðanatöku við lánveitingar úr opinberum sjóðum, svo sem lánasjóðum námsmanna og íbúðalánasjóðum. Enn fremur verði lagt mat á hvort ástæða sé til að samræma slíkar neysluviðmiðanir hér á landi, notkun þeirra eða aðferðir við gerð þeirra.

Stefnt skal að því að niðurstöður verði lagðar fyrir Alþingi á næsta þingi.

Margrét Frímannsdóttir og Gunnar Birgisson voru fjarverandi við afgreiðslu málsins.

Alþingi, 17. maí 2001.

Vilhjálmur Egilsson,

form., frsm.

Jóhanna Sigurðardóttir.

Sigríður A. Þórðardóttir.

Einar K. Guðfinnsson.

Ögmundur Jónasson.

Hjálmar Árnason.

Kristinn H. Gunnarsson.
Áhrif lækkunar á endurgreiðslu virðisaukaskatts Þingsályktunartillaga - þingskjal nr. 1402

126. löggjafarþing 2000–2001.

Þskj. 1402 - 744. mál.

Tillaga til þingsályktunar um áhrif lækkunar á endurgreiðslu virðisaukaskatts.

Frá efnahags- og viðskiptanefnd.

Alþingi ályktar að fela fjármálaráðherra að gangast fyrir sérstakri úttekt á áhrifum lækkunar á endurgreiðslu virðisaukaskatts úr 100% í 60% til byggjenda íbúðarhúsnæðis vegna vinnu manna á byggingarstað og til eigenda íbúðarhúsnæðis vegna viðhaldsvinnu. Í úttekt þessari verði m.a. lagt mat á hvort lækkun endurgreiðslunnar hafi aukið tekjur ríkissjóðs eins og vonast var til, hvort og/eða hversu mikið svört atvinnustarfsemi á þessu sviði hafi aukist og hvort ástæða sé til þess að hækka endurgreiðsluhlutfallið á nýjan leik og bæta aðgang að endurgreiðslunum.

Stefnt skal að því að niðurstöður verði lagðar fyrir Alþingi á næsta þingi.

Greinargerð.

Þingsályktunartillaga þessi er flutt í tengslum við meðferð efnahags- og viðskiptanefndar á frumvarpi til laga um breytingu á lögum um virðisaukaskatt, nr. 50/1988, 101. mál, en flutningsmenn þess eru Sighvatur Björgvinsson, Margrét Frímannsdóttir, Guðmundur Árni Stefánsson, Ásta R. Jóhannesdóttir, Kristján L. Möller og Gísli S. Einarsson. Um efnisatriði tillögunnar vísast til frumvarpsins og greinargerðar með því.
Hafnaáætlun 2001–2004 Breytingartillaga - þingskjal nr. 1418

126. löggjafarþing 2000–2001.

Þskj. 1418 - 327. mál.

Breytingartillaga við brtt. á þskj. 1309 [Hafnaáætlun 2001–2004].

Frá Guðmundi Árna Stefánssyni og Rannveigu Guðmundsdóttur.

Við I. Áætlaðar fjárveitingar ríkissjóðs. Liðurinn Reykjanes, Hafnarfjörður breytist og við bætist liðurinn Reykjanes, Kópavogur og niðurstöðutölur verði í samræmi við það:

Prentað upp.
Frestun á fundum Alþingis Breytingartillaga - þingskjal nr. 1446

126. löggjafarþing 2000–2001.

Þskj. 1446 - 748. mál.

Breytingartillaga við till. til þál. um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Frá Steingrími J. Sigfússyni.

Tillögugreinin orðist svo:

Alþingi ályktar að veita samþykki til þess að fundum þingsins verði frestað frá 19. maí 2001 eða síðar, ef nauðsyn krefur, enda verði það kvatt saman á ný eigi síðar en 2. júlí 2001 til sérstaks fundar um byggðamál, aukaþings um byggðamál.
Gerð neyslustaðals Þingsályktun - þingskjal nr. 1448

126. löggjafarþing 2000–2001.

Nr. 26/126.

Þskj. 1448 - 239. mál.

Þingsályktun um gerð neyslustaðals.

Alþingi ályktar að fela forsætisráðherra að gera könnun á notkun neysluviðmiðana í nágrannalöndum Íslendinga við ákvarðanir er lúta að fjárhæðum bóta og styrkja í velferðarkerfinu, við mat á greiðslugetu við innheimtu vangoldinna opinberra gjalda og meðlagsgreiðslna og við ákvarðanatöku við lánveitingar úr opinberum sjóðum, svo sem lánasjóðum námsmanna og íbúðalánasjóðum. Enn fremur verði lagt mat á hvort ástæða sé til að samræma slíkar neysluviðmiðanir hér á landi, notkun þeirra eða aðferðir við gerð þeirra.

Stefnt skal að því að niðurstöður verði lagðar fyrir Alþingi á næsta þingi.

Samþykkt á Alþingi 19. maí 2001.
Sjóvarnaáætlun 2001–2004 Þingsályktun - þingskjal nr. 1449

126. löggjafarþing 2000–2001.

Nr. 27/126.

Þskj. 1449 - 319. mál.

Þingsályktun um sjóvarnaáætlun 2001–2004.

Alþingi ályktar, skv. 4. gr. laga um sjóvarnir, nr. 28/1997, að árin 2001–2004 skuli framkvæmdum við sjóvarnir hagað samkvæmt eftirfarandi sjóvarnaáætlun.

Tafla 1. Áætlaðar fjárveitingar ríkissjóðs, í millj. kr.

Tafla 2. Sundurliðun framkvæmda í einstökum sveitarfélögum.

Heildarframkvæmdakostnaður.

Skýringar: Áætlanatölur byggjast á útreikningum Siglingastofnunar á heildarkostnaði. Í aftasta dálki er þátttökuhlutfall ríkissjóðs. Verðlag miðast við meðalbyggingarvísitölu árið 2000 (3,3% hækkun frá meðalvísitölu 1999, úr 236 í 244 stig).

Samþykkt á Alþingi 19. maí 2001.
Hafnaáætlun 2001–2004 Þingsályktun - þingskjal nr. 1450

126. löggjafarþing 2000–2001.

Nr. 28/126.

Þskj. 1450 - 327. mál.

Þingsályktun um hafnaáætlun 2001–2004.

Alþingi ályktar skv. 24. gr. hafnalaga, nr. 23/1994, að árin 2001–2004 skuli framkvæmdum í hafnamálum hagað samkvæmt eftirfarandi hafnaáætlun.

I. Áætlaðar fjárveitingar ríkissjóðs.

a) Til hafnarframkvæmda samkvæmt hafnalögum.

Upphæðir í millj. kr. Tölur í svigum tákna að til er ónotuð fjárveiting.

b) Önnur hafnarmannvirki.

II. Sundurliðun framkvæmda í einstökum höfnum.

Skýringar við töflu: Frumáætlun Siglingastofnunar um heildarkostnað við framkvæmdir. Í aftasta dálki þátttökuhlutfall ríkissjóðs.

Verðlag miðast við áætlað meðaltal ársins 2001 (byggingarvísitala 254 stig). Upphæðir í millj. kr.

Samþykkt á Alþingi 19. maí 2001.
Langtímaáætlun í öryggismálum sjófarenda Þingsályktun - þingskjal nr. 1458

126. löggjafarþing 2000–2001.

Nr. 29/126.

Þskj. 1458 - 483. mál.

Þingsályktun um langtímaáætlun í öryggismálum sjófarenda.

Alþingi ályktar að á árunum 2001 til 2003 skuli gert átak í öryggismálum sjófarenda. Markmið átaksins verði að treysta öryggi íslenskra skipa og áhafna þeirra sem og farþega á íslenskum skipum og skipum sem sigla í íslenskri efnahagslögsögu samkvæmt eftirfarandi áætlun. Stefnt verði að því að skilgreina hlutverk þeirra sem vinna að öryggismálum sjófarenda og að slysum til sjós fækki um að minnsta kosti þriðjung fram til ársins 2004 og að sama skapi dragi úr tjóni vegna sjóslysa. Samgönguráðherra skal fyrir 1. apríl hvers árs, fyrst árið 2002, leggja fyrir Alþingi skýrslu um framgang áætlunar í öryggismálum sjómanna og hvernig henni miðar í átt að settu marki.

Helstu verkefni árin 2001, 2002 og 2003 ásamt áætlaðri

ráðstöfun fjárframlags hvers árs.

Samþykkt á Alþingi 19. maí 2001.
Samningur um Alþjóðastofnun um notkun gervitungla í siglingum (INMARSAT) Þingsályktun - þingskjal nr. 1459

126. löggjafarþing 2000–2001.

Nr. 30/126.

Þskj. 1459 - 619. mál.

Þingsályktun um staðfestingu breytinga á samningi um Alþjóðastofnun um notkun gervitungla í siglingum (INMARSAT).

Alþingi ályktar að heimila ríkisstjórninni að staðfesta fyrir hönd Íslands breytingar á samningi um Alþjóðastofnun um notkun gervitungla í siglingum (INMARSAT) sem gerðar voru á þingi aðildarríkja INMARSAT í London 20.–24. apríl 1998.

Samþykkt á Alþingi 19. maí 2001.
Samningur um verndun Norðaustur-Atlantshafsins Þingsályktun - þingskjal nr. 1460

126. löggjafarþing 2000–2001.

Nr. 31/126.

Þskj. 1460 - 655. mál.

Þingsályktun um fullgildingu V. viðauka við samning um verndun Norðaustur-Atlantshafsins, um verndun og varðveislu vistkerfa og líffræðilegrar fjölbreytni hafsvæðisins.

Alþingi ályktar að heimila ríkisstjórninni að fullgilda fyrir Íslands hönd V. viðauka við samning um verndun Norðaustur-Atlantshafsins, um verndun og varðveislu vistkerfa og líffræðilegrar fjölbreytni hafsvæðisins, og 3. viðbæti við samninginn sem gerðir voru í Sintra 23. júlí 1998.

Samþykkt á Alþingi 19. maí 2001.
Endurskoðun viðskiptabanns á Írak Þingsályktun - þingskjal nr. 1461

126. löggjafarþing 2000–2001.

Nr. 32/126.

Þskj. 1461 - 7. mál.

Þingsályktun um endurskoðun viðskiptabanns á Írak.

Alþingi ályktar að styðja frumkvæði Norðmanna á vettvangi öryggisráðs Sameinuðu þjóðanna um að framkvæmd viðskiptabanns á Írak verði tekin til endurskoðunar með það fyrir augum að aðgerðir Sameinuðu þjóðanna beinist enn frekar að því að hindra að harðstjórn Saddams Husseins komi sér upp gereyðingarvopnum og ógni öryggi á svæðinu.

Alþingi fagnar stuðningi ríkisstjórnar Íslands við frumkvæði Norðmanna og hvetur hana til að stuðla að áframhaldandi framgangi málsins á alþjóðavettvangi.

Samþykkt á Alþingi 19. maí 2001.
Textun íslensks sjónvarpsefnis Þingsályktun - þingskjal nr. 1465

126. löggjafarþing 2000–2001.

Nr. 33/126.

Þskj. 1465 - 332. mál.

Þingsályktun um textun íslensks sjónvarpsefnis.

Alþingi ályktar að fela menntamálaráðherra að stuðla að því að íslenskt sjónvarpsefni verði textað eftir því sem við verður komið til hagsbóta fyrir heyrnardauft fólk sem við núverandi aðstæður á erfitt með að fylgjast með íslensku efni í sjónvarpi.

Samþykkt á Alþingi 19. maí 2001.
Könnun á áhrifum fiskmarkaða Þingsályktun - þingskjal nr. 1471

126. löggjafarþing 2000–2001.

Nr. 35/126.

Þskj. 1471 - 243. mál.

Þingsályktun um könnun á áhrifum fiskmarkaða.

Alþingi ályktar að fela sjávarútvegsráðherra að skipa nefnd sem hafi það hlutverk að gera úttekt á gildi fiskmarkaða fyrir íslenskan sjávarútveg og atvinnuþróun. Nefndin afli gagna, beri saman aðstæður og leggi þannig mat á áhrif fiskmarkaða, m.a. með tilliti til:

1. brottkasts,

2. verðmyndunar sjávarafla,

3. tekna útgerðar,

4. tekna sjómanna,

5. sérhæfingar í fiskvinnslu,

6. nýtingar áður vannýttra fisktegunda,

7. umgengni um og frágangs á afla um borð í fiskiskipum,

8. aðgengis fiskvinnslunnar að hráefni,

9. möguleika á nýliðun í fiskvinnslu,

10. erlendra markaða fyrir sjávarafla,

11. erlendra markaða fyrir sjávarafurðir,

12. verðs á útfluttum sjávarafurðum,

13. flutnings á afla innan lands,

14. stöðugleika í fiskvinnslu,

15. byggðaþróunar.

Samþykkt á Alþingi 20. maí 2001.
Áhrif lækkunar á endurgreiðslu virðisaukaskatts Þingsályktun - þingskjal nr. 1506

126. löggjafarþing 2000–2001.

Nr. 36/126.

Þskj. 1506 - 744. mál.

Þingsályktun um áhrif lækkunar á endurgreiðslu virðisaukaskatts.

Alþingi ályktar að fela fjármálaráðherra að gangast fyrir sérstakri úttekt á áhrifum lækkunar á endurgreiðslu virðisaukaskatts úr 100% í 60% til byggjenda íbúðarhúsnæðis vegna vinnu manna á byggingarstað og til eigenda íbúðarhúsnæðis vegna viðhaldsvinnu. Í úttekt þessari verði m.a. lagt mat á hvort lækkun endurgreiðslunnar hafi aukið tekjur ríkissjóðs eins og vonast var til, hvort og/eða hversu mikið svört atvinnustarfsemi á þessu sviði hafi aukist og hvort ástæða sé til þess að hækka endurgreiðsluhlutfallið á nýjan leik og bæta aðgang að endurgreiðslunum.

Stefnt skal að því að niðurstöður verði lagðar fyrir Alþingi á næsta þingi.

Samþykkt á Alþingi 20. maí 2001.
Frestun á fundum Alþingis Þingsályktun - þingskjal nr. 1507

126. löggjafarþing 2000–2001.

Nr. 37/126.

Þskj. 1507 - 748. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 19. maí 2001 eða síðar, ef nauðsyn krefur, til septemberloka.

Samþykkt á Alþingi 20. maí 2001.
Útvarps- og sjónvarpssendingar á öll heimili á Íslandi Þingsályktunartillaga - þingskjal nr. 632

126. löggjafarþing 2000–2001.

Þskj. 632 - 382. mál.

Tillaga til þingsályktunar um útvarps- og sjónvarpssendingar á öll heimili á Íslandi.

Flm.: Hjálmar Jónsson, Arnbjörg Sveinsdóttir, Einar K. Guðfinnsson, Jón Bjarnason, Guðjón Guðmundsson, Einar Már Sigurðarson, Einar Oddur Kristjánsson,

Ísólfur Gylfi Pálmason, Kristján L. Möller, Drífa Hjartardóttir, Gísli S. Einarsson,

Guðjón A. Kristjánsson, Sighvatur Björgvinsson.

Alþingi ályktar að fela ríkisstjórninni að láta fara fram athugun á uppbyggingu dreifikerfis sjónvarps og útvarps sem nýtir innviði fjarskiptakerfa í landinu þannig að öll íslensk heimili geti nýtt sér dagskrár útvarps- og sjónvarpsstöðva. Könnun þessari verði lokið á árinu 2001 og í framhaldi hennar verði tímasett áætlun um framkvæmdir.

Greinargerð.

Á síðasta þingi var lögð fram tillaga til þingsályktunar, þskj. 295, 242. mál, sem fjallaði um uppbyggingu dreifikerfis Sjónvarpsins þannig að öll heimili á Íslandi gætu nýtt sér dagskrá þess. Í greinargerð sem fylgdi tillögunni kom fram að 77 heimili í landinu ná ekki útsendingum Sjónvarpsins. Gekk tillagan út á það að endurnýja dreifikerfi Sjónvarpsins eða leita annarra lausna til að bæta útsendingar- og móttökuskilyrði. Þessi þingsályktunartillaga fjallar um að leita annarra lausna.

Unnið er að áætlun um ISDN-væðingu sveitabæja. Þar með er lagður grunnur að stafrænum flutningi til símnotenda alls staðar í landinu. Þennan grunn er unnt að nota til að flytja sjónvarps- og útvarpsefni frá dagskrárveitu til notenda ef fjarlægð frá stofnveitu fjarskiptakerfisins er innan hæfilegra marka. Dagskrárveita getur verið með efni frá Sjónvarpinu, Stöð 2, Skjá einum o.fl. og notandanum í sjálfsvald sett hvaða efni hann kýs að nýta sér auk þess að hafa kost á almennri internet-þjónustu.

Búnaður fyrir þjónustu af þessu tagi er í örri þróun og því sjálfsagt og eðlilegt að láta fara fram athugun á þeim tæknilegu möguleikum sem nú eru í boði og hvernig þeir geta nýst, sérstaklega þeim heimilum í landinu sem ekki ná útsendingum ljósvakamiðlanna vegna lélegra móttökuskilyrða. Víða um land bæði í dreifbýli og þéttbýli þarf að bæta móttökuskilyrði útvarps og sjónvarps því að víða eru þau slök þótt þau teljist viðunandi samkvæmt viðmiðunarreglum.
Frestun á fundum Alþingis Þingsályktun - þingskjal nr. 670

126. löggjafarþing 2000–2001.

Nr. 5/126.

Þskj. 670 - 411. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 23. janúar 2001 eða síðar, ef nauðsyn krefur, til 8. febrúar 2001.

Samþykkt á Alþingi 24. janúar 2001.
Áframeldi á þorski Þingsályktunartillaga - þingskjal nr. 744

126. löggjafarþing 2000–2001.

Þskj. 744 - 465. mál.

Tillaga til þingsályktunar um áframeldi á þorski.

Flm.: Hjálmar Árnason, Ísólfur Gylfi Pálmason,

Kristinn H. Gunnarsson, Magnús Stefánsson.

Alþingi ályktar að Hafrannsóknastofnun verði heimilað í tilraunaskyni að úthluta allt að 500 lesta þorskkvóta árlega næstu fimm árin til áframeldis á veiddum þorski. Þessum aflaheimildum verði skipt í sjö jafna hluta og dreift um landið til einstaklinga. Jafnframt verði Hafrannsóknastofnun falið að skrá og fylgjast með tilrauninni og birta niðurstöður um reynslu tímabilsins.

Greinargerð.

Að undanförnu hafa nokkrir einstaklingar stundað tilraunir með áframeldi þorsks. Ber flestum saman um að tilraunir þessar lofi góðu. Felast þær í að veiddum þorski er haldið lifandi en síðan komið fyrir í sjókvíum þar sem hann er alinn upp í sláturstærð. Dæmi eru um að fiskur hafi allt að tvöfaldað þyngd sína í kvíum á hálfu ári. Nemendur sjávarútvegsdeildar Háskólans á Akureyri hafa unnið nákvæma skýrslu um möguleika á þorskeldi af þessum toga. Margt bendir til þess að um geti verið að ræða arðbæran rekstur.

Í tillögunni er kveðið á um að Hafrannsóknastofnun úthluti í tilraunaskyni næstu fimm árin allt að 500 lestum af þorskkvóta til sjö aðila á mismunandi stöðum á landinu. Gert er ráð fyrir að bátar, sem taka þátt í tilrauninni, komi með lifandi þorsk í sjókvíar en þar verði fiskurinn fóðraður í sláturstærð. Margt bendir til þess að eldisþorskur af þessum toga vaxi í heppilega sláturstærð á tiltölulega skömmum tíma með réttri fóðrun og að nýtingarhlutfall eldisþorsks sé betra en villts þorsks vegna sérstaks vaxtar í holdinu. Ormar virðast auk þess mun færri í eldisþorski og er hann því ódýrari til vinnslu en villtur þorskur. Þá skal á það bent að kostur eldisþorsks er m.a. sá að unnt er að stýra markaðssetningu hans eftir verðþróun þannig að hann fari á markað þegar verðið er hvað hæst. Hér getur verið um byggðavæna aðgerð að ræða sem felur í sér að aflaheimildir geti aukist í raun um allt að 20% frá úthlutuðum heimildum. Hafrannsóknastofnun er ætlað að annast yfirumsjá með tilraun þessari, safna upplýsingum og birta niðurstöður í lok tímabilsins svo að marka megi áframhaldandi stefnu um málið.

Nágrannaþjóðir okkar, svo sem Norðmenn, Skotar og Hjaltlendingar, leggja nú mikla áherslu á seiða- og áframeldi á þorski. Ýmsir halda því fram að eldisþorskur kunni á næstu árum að hafa stórvægileg áhrif á markaðsverð þorsks. Áframeldi á þorski getur verið stoð fyrir slíka þróun og því augljóst að um verulega hagsmuni þjóðarinnar er að ræða.
Samningur milli Evrópubandalagsins og Íslands og Noregs um beiðni um hæli Nefndarálit - þingskjal nr. 754

126. löggjafarþing 2000–2001.

Þskj. 754 - 412. mál.

Nefndarálit um till. til þál. um fullgildingu samnings milli Evrópubandalagsins og lýðveldisins Íslands og konungsríkisins Noregs um viðmiðanir og fyrirkomulag við að ákvarða hvaða ríki skuli fara með beiðni um hæli sem lögð er fram í aðildarríki eða á Íslandi eða í Noregi.

Frá meiri hluta utanríkismálanefndar.

Nefndin hefur fjallað um málið og fengið á sinn fund Stefán Hauk Jóhannesson og Högna S. Kristjánsson frá utanríkisráðuneyti, Benedikt Bogason og Þorstein A. Jónsson frá dómsmálaráðuneyti og Bjarneyju Friðriksdóttur og Ragnar Aðalsteinsson frá Mannréttindaskrifstofu Íslands.

Með tillögunni er leitað heimildar Alþingis til fullgildingar fyrir Íslands hönd á samningi sem Evrópubandalagið og lýðveldið Ísland og konungsríkið Noregur gera með sér um viðmiðanir og fyrirkomulag við að ákvarða hvaða ríki skuli fara með beiðni um hæli sem lögð er fram í aðildarríki eða á Íslandi eða í Noregi. Fullgilding samnings þessa er hluti af skuldbindingum Íslands samkvæmt samningi um framkvæmd, beitingu og þróun Schengen-gerðanna sem fullgiltur var 26. maí 2000.

Meiri hlutinn vekur athygli á nauðsyn þess að fram fari ítarleg skoðun á löggjöf er varðar heimild til fingrafaratöku af hælisleitendum, einkum varðandi aldursmörk einstaklinga og varðveislu gagna.

Meiri hlutinn leggur til að tillagan verði samþykkt.

Einar K. Guðfinnsson og Þórunn Sveinbjarnardóttir skrifa undir álitið með fyrirvara. Lára Margrét Ragnarsdóttir og Rannveig Guðmundsdóttir voru fjarverandi við afgreiðslu málsins.

Alþingi, 21. febr. 2001.

Jón Kristjánsson,

varaform., frsm.

Vilhjálmur Egilsson.

Árni R. Árnason.

Einar K. Guðfinnsson,

með fyrirvara.

Kristinn H. Gunnarsson.

Þórunn Sveinbjarnardóttir,

með fyrirvara.